ฮั่งเส็งปิดเช้าดิ่ง 706.32 จุด เหตุวิตกเศรษฐกิจโลก
ฮั่งเส็งปิดเช้าดิ่ง 706.32 จุด เหตุวิตกเศรษฐกิจโลก
27 ก.ค. 2558

ดัชนีฮั่งเส็งตลาดหุ้นฮ่องกงปิดตลาดร่วงลงในเช้าวันนี้ โดยดัชนีฮั่งเส็งร่วงลง 706.32 จุด หรือ 2.81% ปิดภาคเช้าที่ 24,422.19 จุดเนื่องจากนักลงทุนวิตกกังวลกับการชะลอตัวของเศรษฐกิจโลก
นักลงทุนเกิดความวิตกกังวลหลังทั่วโลกเปิดเผยข้อมูลเศรษฐกิจที่ซบเซา โดยมาร์กิตเปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนในเดือนก.ค.ลดลงแตะ 48.2 ซึ่งเป็นระดับต่ำสุดในรอบ 15 เดือน จาก 49.4 ในเดือนมิ.ย.
ขณะเดียวกันมาร์กิต อิโคโนมิคส์ รายงานว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซนในเดือนก.ค.ปรับลงแตะ 53.7 ซึ่งต่ำสุดในรอบ 2 เดือน จาก 54.2 ในเดือนมิ.ย.
นอกจากนี้ กระทรวงพาณิชย์สหรัฐรายงานว่า ยอดขายบ้านใหม่ลดลง 6.8% ในเดือนมิ.ย. เมื่อเทียบรายเดือน สู่ระดับ 482,000 ยูนิต ซึ่งเป็นระดับต่ำสุดนับตั้งแต่เดือนพ.ย.2557